Марко Ганчев
Знак за дълъг живот

chitanka.info

Тая инерция да се спре:

стига с това късо тире —

по средата

между едната дата

и другата дата!

Тъкмо човек по тирето си

се затири,

тананикайки „тара-тири“,

хоп сред тирето му спънка!

И за да не изхвръкне, нали,

от тирето навънка,

трябва да заобиколи

въпросната спънка?

Ето ти крива още където

започва тирето.

По-нататък човекът внимава

линията му да е права.

Да, но каквото пък

вътрешно преживява,

то не се скрива

и следва

да се отбележи със крива.

Ту над чертичката кривата се извива,

ту под чертичката пустата крива отива.

Онова късо тире — по средата

между едната дата и другата дата —

като символ за краткотрайност

на нашите дни,

в наши дни се смени

с плюс безкрайност…

1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.